(ສພຊ) ເພື່ອເປັນການຍົກສູງພາລະບົດບາດ, ສິດ ແລະ ໜ້າທີ່ຂອງກົມເສນາທິການຂອງກຳມາທິການວຽກງານສະມາຊິກສະພາແຫ່ງຊາດ ໃຫ້ມີຄວາມໜັກແໜ້ນເຂັ້ມແຂງ ແລະ ມີປະສິດທິພາບສູງຂຶ້ນ; ເພີ່ມທະວີການປະສານງານ ຂອງກົມເສນາທິການ ຂອງກຳມາທິການວຽກງານສະມາຊິກສະພາແຫ່ງຊາດ ກັບກົງຈັກເສນາທິການສະພາປະຊາຊົນຂັ້ນແຂວງ ໃຫ້ມີປະສິດທິພາບ ເພື່ອຮັບປະກັນການປະຕິບັດສິດ ແລະ ໜ້າທີ່ ຕາມພາລະບົດບາດຂອງຕົນ.ລະຫວ່າງວັນທີ 7-8 ຕຸລາ 2022 ກໍາມາທິການວຽກງານສະມາຊິກສະພາແຫ່ງຊາດ ໄດ້ຈັດກອງປະຊຸມເຝິກອົບຮົມສ້າງຄວາມເຂັ້ມແຂງ ໃຫ້ແກ່ກົງຈັກເສນາທິການຂອງກຳມາທິການວຽກງານສະມາຊິກສະພາແຫ່ງຊາດ ແລະ ກົງຈັກເສນາທິການ ຂອງສະພາປະຊາຊົນຂັ້ນແຂວງ ທີ່ເມືອງເຟືອງ ແຂວງວຽງຈັນ ໂດຍການເປັນປະທານຂອງທ່ານ ສຸບັນ ສະວະບຸດ ປະທານກຳມາທິການວຽກງານສະມາຊິກສະພາແຫ່ງຊາດ, ເຂົ້າຮ່ວມມີຮອງປະທານກຳມາທິການວຽກງານສະມາຊິກສະພາແຫ່ງຊາດ, ຮອງເລຂາທິການສະພາແຫ່ງຊາດ, ຮອງປະທານສະພາປະຊາຊົນຂັ້ນແຂວງ ຈາກ 3 ແຂວງຄື: ຊຽງຂວາງ, ວຽງຈັນ, ບໍລິຄຳໄຊ, ບັນດາແຂກຖືກເຊີນ, ວິຊາການທີ່ກ່ຽວຂ້ອງ.
ໂອກາດດັ່ງກ່າວ ທ່ານ ສຸບັນ ສະວະບຸດ ໄດ້ມີຄໍາເຫັນກ່າວເປີດກອງປະຊຸມວ່າ: ການຈັດກອງປະຊຸມເຝິກອົບ ຮົມຄັ້ງນີ້ ມີຄວາມໝາຍສຳຄັນຫຼາຍ ເຊິ່ງຜູ້ເຂົ້າຮ່ວມຈະໄດ້ຮັບຮູ້ເຂົ້າໃຈເນື້ອໃນຈິດໃຈກ່ຽວກັບ ມະຕິ ຂອງຄະນະປະຈໍາສະພາແຫ່ງຊາດວ່າດ້ວຍການຈັດຕັ້ງ ແລະ ການເຄື່ອນໄຫວຂອງສະມາຊິກສະພາແຫ່ງຊາດ ປະຈໍາເຂດເລືອກຕັ້ງ ແລະ ຄະນະປະຈໍາສະພາແຫ່ງຊາດ; ມະຕິຂອງຄະນະປະຈໍາສະພາແຫ່ງຊາດວ່າດ້ວຍການຈັດຕັ້ງ ແລະ ການເຄື່ອນໄຫວຂອງກໍາມາທິການວຽກງານສະມາຊິກສະພາແຫ່ງຊາດ; ຂໍ້ຕົກລົງຂອງເລຂາທິການສະພາແຫ່ງຊາດວ່າດ້ວຍການຈັດຕັ້ງ ແລະ ການເຄື່ອນໄຫວຂອງກົມຄຸ້ມຄອງສະມາຊິກສະພາແຫ່ງຊາດ ແລະ ກົມພັດທະນາວຽກງານສະພາ ເພື່ອຕອບສະໜອງກັບຄວາມຮຽກຮ້ອງຕ້ອງການ ຂອງໜ້າທີ່ວຽກງານໃນໄລຍະໃໝ່, ຄືດັ່ງບັນດາທ່ານຮູ້ແລ້ວວ່າ ຊຸດເຝິກອົບຮົມເປັນການຝຶກສະເພາະໃຫ້ຜູ້ທີ່ເປັນເສນາທິການທີ່ປະຕິບັດວຽກງານຢູ່ປະຈໍາເຂດເລືອກຕັ້ງ, ພະນັກງານ-ລັດຖະກອນ ທັງສອງກົມຂອງກໍາມາທິການວຽກງານສະມາຊິກສະພາແຫ່ງຊາດ ແລະ ໜ່ວຍງານຊ່ວຍວຽກສະມາຊິກສະພາປະຊາຊົນຂັ້ນແຂວງໃນ 3 ແຂວງ. ດັ່ງນັ້ນ, ເພື່ອເຮັດໃຫ້ຊຸດເຝິກອົບຮົມບັນລຸຕາມຈຸດປະສົງຄາດໝາຍທີ່ວາງໄວ້, ຕາງໜ້າປະທານກອງປະ ຊຸມ ຂໍຮຽກຮ້ອງມາຍັງບັນດາທ່ານ ທີ່ເຂົ້າຮ່ວມເຝິກອົບຮົມຄັ້ງນີ້ ຈົ່ງພ້ອມກັນຍົກສູງຄວາມຮັບຜິດຊອບຂອງຕົນເຂົ້າໃນ ການສຶກສາອົບຮົມ ແລະ ເພື່ອນໍາມາແລກປ່ຽນບົດຮຽນປະສົບການຮ່ວມກັນ.
ເນື້ອໃນຂອງກອງປະຊຸມຄັ້ງນີ້ ມີ 4 ຫົວຂໍ້ຄື: 1 ຄວາມຮຸ້ພາລະບົດບາດ ຂອງຄະນະສະມາຊິກສະພາແຫ່ງຊາດ ປະຈຳເຂດເລືອກຕັ້ງ ແລະ ສະພາປະຊາຊົນຂັ້ນແຂວງ; 2 ພາລະບົດບາດ ຂອງກຳມາທິການວຽກງານສະມາຊິກສະພາແຫ່ງຊາດ; 3 ພາລະບົດບາດການເປັນເສນາທິການ ຂອງກົມຄຸ້ມຄອງສະມາຊິກສະພາແຫ່ງຊາດ; 4 ພາລະບົດບາດ ການເປັນເສນາທິການ ຂອງກົມພັດທະນາວຽກງານສະພາ, ຈາກນັ້ນ ຜູ້ເຂົ້າຮ່ວມກອງປະຊຸມ ກໍໄດ້ຜັດປ່ຽນກັນປະກອບຄໍາເຫັນຕໍ່ກອງປະຊຸມ ເພື່ອໃຫ້ມີເນື້ອໃນຄົບຖ້ວນສົມບູນ ແລະ ສາມາດນຳໄປໝູນໃຊ້ເຂົ້າໃນວຽກງານຕົວຈິງ.
ຊຸດເຝິກອົບຮົມຄັ້ງນີ້ ໄດ້ຮັບການສະໜັບສະໜູນຈາກອົງການ ເຮວວີຕັດສ (Hevetaslaos) ແລະ ເງິນສົມທົບຈາກຄະນະເລຂາທິການສະພາແຫ່ງຊາດ.
(ພາບ ແລະ ຂ່າວ: ອານຸສອນ ພູມມີທອນ)